Mazishi ya Fisi

﻿Mazishi ya Fisi  

Siku moja, mtoto wa fisi alifariki.  
Punda mmoja alikimbia kuwajulisha  jamaa zake.  Punda wengine waliuliza, "Mtoto wa  fisi? Hiyo ni habari njema. Fisi wote ni  maadui zetu."  
Punda mmoja mzee alisema, "Ndugu  zangu, lazima tuhudhurie mazishi  tuonyeshe heshima."  Punda wengine wakauliza, "Eti nini?  Tuhudhurie mazishi ya fisi? Hatutaki  kwenda. Tunaogopa kuliwa na fisi." 
"Sikiliza. Tusipoenda, fisi watakasirika  sana. Watakuwa na sababu ya  kutufanya kitoweo chao." Punda mzee  alisema.  "Umesema ukweli. Lazima tuhudhurie  mazishi ya fisi. Tukihudhuria, fisi  watafurahi. Labda watakuwa marafiki  zetu." Punda wengine walisema.  
Fisi waliwaona punda nje ya nyumba  yao. "Mbona punda wako hapa?  Wamekuja kutucheka?" Fisi walijiuliza.  Punda walipowasikia fisi, waliogopa,  wakaanza kuimba.  
Wimbo ulienda hivi:  "Fisi wakubwa, mnawinda usiku kucha.  Tunawasikia usiku wa manane. Meno  yenu ni marefu. Macho yenu  yanang'ara. Ingawa chakula chenu ni  cheusi, kinyesi chenu ni rangi nyeupe.  Sasa mmoja wenu amefariki!"  
Mjombake fisi aliyekufa pia akawajibu  kwa wimbo:  "Wimbo wenu ni mzuri. Maneno yenu  ni matamu. Karibuni, wapendwa.  Lakini mmetuletea nini cha kula? Fisi  wana njaa.  Wanahitaji nyama!"  
Punda sasa waliogopa sana. "Hebu  tutoroke," mmoja wao alisema.  Mwingine alijibu, "Hatuwezi. Fisi  watatukimbiza."  
Punda mzee alishauri, "Tumekuja  kuonyesha heshima zetu kwenu.  Tunasikitika kwamba mtoto wenu  amefariki. Tutaomba Mungu awafariji.  Sasa lazima turudi nyumbani kwetu." 
Fisi walisema, "Subiri! Hamuwezi  kuondoka. Lazima mtupatie kitu cha  kula. Tukatieni midomo yenu."  
Punda waliangaliana. "Pengine  tukiwakatia midomo yetu,  watatuachilia twende." Waliwaza.  
Fisi walikata midomo ya punda  wakala.  
Kwa mara nyingine, punda waliomba  kuruhusiwa kuondoka.  
"Ndugu zangu, mtawaacha hawa  punda waende?  Waangalieni! Tunaweza kuyaona  meno yao! Wanatucheka!"  
Fisi waliwarukia punda wakawaua  halafu wakaanza kuwala.  
Kabla punda mzee kufa, aliwatazama  fisi akasema, "Fisi waovu, tulikuja kwa  wimbo kuwafariji lakini tulikosea!  Mkiwa na njaa, msitafute sababu ya  kuwala marafiki zenu!"  


Source www.africanstorybook.org